(Ortografía tradicional) Joꞌ cuulajak chic laj Juan cuan cuiꞌchic chire li nimaꞌ Jordán rochben cuibeb lix tzolom.
Nak quiril li Jesús yo̱ chi numecꞌ nachꞌ cuanqueb cuiꞌ,
laj Juan quixye:
—Cueꞌ chak li Cristo,
li chanchan carner qꞌuebil chak xban li Dios,
chan.
Ut eb lix tzolom cuib,
nak queꞌrabi li quixye laj Juan,
queꞌxta̱ke li Jesús.
Li Jesús quixakli ut quixsukꞌisi rib.
Quiril nak yo̱queb chi xic chirix.
Quixye reheb:
—¿Cꞌaꞌut nak yo̱quex chinta̱kenquil?
¿Cꞌaꞌru te̱raj?
chan reheb.
Queꞌchakꞌoc eb aꞌan ut queꞌxye:
—At tzolonel ¿bar nacathilan?
chanqueb re.
Quichakꞌoc li Jesús ut quixye reheb:
—Yoꞌkeb chicuix re nak te̱nau bar ninhilan,
chan li Jesús reheb.
Joꞌcan nak queꞌco̱eb chirix ut queꞌril bar nahilan.
Ut queꞌcana riqꞌuin xban nak ac ca̱hib o̱r chic re ecuu.
Laj Andrés li ri̱tzꞌin laj Simón Pedro,
aꞌan jun reheb li cuib li queꞌabin re li cꞌaꞌru quixye laj Juan ut queꞌxta̱ke li Jesús.
Nak ac x-a̱tinac riqꞌuin li Jesús,
ticto co̱ laj Andrés riqꞌuin laj Simón ut quixye re:
—Anakcuan xkatau li Mesías,
chan.
(Chi jalbil ru naraj naxye “li Cristo li taklanbil chak xban li Dios”.)
Ut quixcꞌam laj Simón riqꞌuin li Jesús.
Li Jesús quiril aꞌan ut quixye re:
—La̱at laj Simón li ralal laj Jonás.
Anakcuan Pedro chic a̱cꞌabaꞌ.
— (Chi jalbil ru naraj naxye “Pec”.)
Joꞌ cuulajak chic li Jesús quiraj xic sa li naꞌajej Galilea.
Quixtau laj Felipe ut quixye re:
—China̱ta̱ke,
chan.
Laj Felipe,
aꞌan Betsaida xtenamit.
Aꞌan ajcuiꞌ xtenamiteb laj Andrés ut laj Pedro.
Laj Felipe ticto co̱ chixsicꞌbal laj Natanael ut quixye re:
—Xkatau li Mesías li tzꞌi̱banbil chak retalil saꞌ li chakꞌrab xban laj Moisés ut xbaneb li profeta.
Aꞌan li Jesús ralal laj José.
Nazaret xtenamit,
chan laj Felipe.
Laj Natanael quixye re:
—¿Ma cuan ta biꞌ junak cha̱bil ta̱cha̱lk chak Nazaret?
chan.
Ut laj Felipe quixye re:
—Yoꞌo rilbal re nak ta̱pa̱b,
chan.
Li Jesús quiril nak laj Natanael yo̱ chak chi cha̱lc riqꞌuin ut quixye:
—Cueꞌ chak jun cui̱nk tzꞌakal aj Israel.
Cha̱bil xnaꞌleb.
Aꞌan incꞌaꞌ nabalakꞌic,
chan li Jesús.
Laj Natanael quixye re li Jesús:
—¿Chanru nacanau nak cha̱bil innaꞌleb?
chan.
Li Jesús quichakꞌoc ut quixye re:
—Xinnau chanru a̱naꞌleb nak cuancat rubel li jun to̱n chi higo nak toj ma̱jiꞌ nacatxbok laj Felipe,
chan.
Quichakꞌoc laj Natanael ut quixye re:
—At tzolonel,
la̱at li Ralal li Dios.
La̱at lix Reyeb laj Israel,
chan re li Jesús.
Li Jesús quixye re:
—Xapa̱b nak la̱in li Cristo xban nak xinye a̱cue nak xinnau chanru la̱ naꞌleb nak cuancat rubel li jun to̱n chi higo.
Abanan toj cuan cuiꞌchic xni̱nkal ru naꞌleb talaja̱cuil chiru aꞌin,
chan li Jesús.
Ut quixye ajcuiꞌ reheb:
—Relic chi ya̱l tinye e̱re nak te̱ril li choxa chi teto.
Ut eb lix ángel li Dios yo̱keb chi takecꞌ ut yo̱keb chi cubec cuanquin cuiꞌ la̱in li Cꞌajolbej,
chan li Jesús reheb.